### 13.    Orientering om status vedrørende rottebekæmpelse på Sejerø

**Åbent**

Sagsnr.: 326-2020-66354       J.nr.: 09.13.01           Dokumentnr.:
326-2020-251114

**Sagstype**

Orientering.

**Resume og sagens baggrund**

I forbindelse med, at der opleves et stigende problem med
rotter på Sejerø, er der igangsat en nærmere undersøgelse af omfanget af rotter
på øen og på den baggrund en vurdering af mulige løsningsforslag.

**Indstillinger**

Chefen for Vej, Ejendom og Affald indstiller, at
orienteringen tages til efterretning.

**Behandling**

Ø-udvalget, Teknik- og Miljøudvalget.

**Sagsfremstilling**

Mandag den 10. august 2020 var kommunens rotteansvarlige på
besigtigelse på Sejerø i forbindelse med den stigende forekomst af rotter på øen
sammen med repræsentanter fra kommunens rottebekæmpelsesfirma, Lasse Klausen, og en
ekstern konsulent på området.

Formålet med besigtigelsen på Sejerø var at få et overblik
over den nuværende situation. Rotteekspertens opgave var derudover at danne sig
et indtryk af omfanget for at kunne give et overslag på en kvalificeret
handlingsplan på bekæmpelsen af rotter på øen.

Rotteekspertens konklusion er, at den allerede meget
kompetente bekæmpelse af rotter på Sejerø er fyldestgørende, men at den
nuværende vegetation på øen besværliggør muligheden for at finde årsagen til
rotterne. Samtidig er det ikke et usædvanligt billede, vi ser på Sejerø, da den
øgede forekomst af rotter gælder hele landet.

Udtalelsen fra rotteeksperten er vedhæftet som Bilag 1.

Den nuværende indsats

I midten af maj 2020 er der kommet nye friske øjne på
bekæmpelsen af rotter på Sejerø. I stedet for én fast bekæmper på Sejerø er der
nu halvanden bekæmper, som varetager opgaven. Grundigheden er forøget i form af
en mere undersøgende jagt på rotterne.

Mulige kommende tiltag

1. Opsætning af ”Good nature” fælder, som har den funktion,
   at de samtidig med at slå rotterne ihjel har en digital tæller. Således
   kan kommunens bekæmpere få et bedre overblik over omfanget af rotter.
   Fælden genoplader sig selv.

2. Nedklipning af vegetation omkring offentlig rende/kanal

3. Opsætning af siddepæle til rovfugle med 100 meters
   mellemrum langs den offentlige kanal

I henhold til ”Handlingsplan for forebyggelse og bekæmpelse
af rotter i Kalundborg Kommune” er Sejerø og [adresse] en del af de i alt 6
indsatser, der er fokus på i handlingsplanens 3-årige periode (2019-2021). Vi
forventer at afholde borgermøde i oktober/november måned, hvor der ud over
informationer om, hvad man kan gøre for at forebygge rotteforekomst samt
informationer om rotter generelt, vil være informationer om de erfaringer,
kommunens rotteansvarlige gjorde sig på besigtigelsen på Sejerø. På programmet
vil der også være informationer om den nuværende bekæmpelse samt hvilke tiltag,
vi forventer i fremtiden.

**Økonomiske konsekvenser**

Ingen økonomiske konsekvenser.